eNCA-verslaggewer met dood gedreig ná maskerdebakel(Foto: Twitter) Lindsay Dentlinger, die verslaggewer van eNCA wat haar midde-in ŉ rasherrie oor die dra van gesigmaskers bevind, is met die dood en met verkragting gedreig. ŉ Video is vroeër versprei waarin kwansuis gesien kan word hoe Dentlinger net swart mense vra om maskers tydens hul TV-onderhoude te dra en nie dieselfde met wit mense doen nie. Daar is sedertdien vasgestel sommige van die beeldmateriaal in die video is nie eens geneem toe die dra van maskers verpligtend was nie. Dit is glo saamgestel nadat Dentlinger, na afloop van die begrotingsrede, daarvan beskuldig is dat sy net swart parlementslede gevra het om maskers te dra toe onderhoude met hulle vir die nuuskanaal gevoer is. Sy is onder meer by die Menseregtekommissie (MRK) verkla en veral op sosialemediaplatforms vir haar beweerde optrede verguis. Die Suid-Afrikaanse Nasionale Redakteursforum (Sanef) sê sy voorsitter, Sibusiso Ngalwa, het Donderdag met eNCA se besturende redakteur, John Bailey, en besturende direkteur, Norman Munzhelele, vergader om bewerings van rassisme by die nuuskanaal te bespreek. “Die vergadering was hoflik, maar op die man af,” het Sanef in ŉ verklaring gesê. Volgens die forum vergader eNCA met verskeie instellings, waaronder die Suid-Afrikaanse Raad van Kerke, die organisasie #NotInMyName, asook politieke partye, oor die onlangse gebeure. “eNCA moet ruimte gegun word terwyl hy hiermee besig is,” lui Sanef se verklaring. Die twee organisasies het ook onderneem om in die toekoms nouer saam te werk en eNCA gaan volgens die forum nou meer betrokke by Sanef se bedrywighede word. Sanef het ook die dreigemente wat Dentlinger sedertdien ontvang het, ten sterkste veroordeel. “Die misbruik, wat dreigemente van verkragting insluit, was meestal op aanlyn platforms. Die geteikende misbruik is heeltemal ongevraag. “Die mishandeling van joernaliste, veral vroue, is algemeen op sosialemediaplatforms. Ons het die soort misbruik ook al by politieke geleenthede, saamtrekke en betogings gesien waar vrouejoernaliste gestamp, seksueel geteister en aan verbale misbruik onderwerp is.” Sanef sê Suid-Afrikaners het ŉ reg om joernaliste aanspreeklik te hou wanneer hulle fouteer, maar dat dit nie mag ontaard in kuberboeliery en vrouehaat soos dít wat Dentlinger tans in die gesig staar nie. Die organisasie het ook mediamaatskappye se verantwoordelik benadruk om te luister na openbare kritiek en persepsies as deel van pogings om vertroue in die beroep te bou. Hy het egter ook gewaarsku teen misbruik en doelbewuste vals inligting wat daarop gemik is om die beeld van die media skade te berokken. Sanef sê die gebeure het ook bestaande spanning in die bedryf blootgelê en dat die tyd gebruik moet word om te besin oor die media se benadering tot diversiteit en transformasie.